F. Mikloško, poslanec: (2009-12-04):
Dámy a páni, toto bude sedem minút od hlavného mesta autom, od Bratislavy, do centra mesta z tohto slovenského Las Vegasu bude sedem minút. Už bolo povedané, že Rusi to dali na Sibír, Američania do púšte a v Európe to nikto nechce, slovenský minister Počiatek to chce, a preto sa to deje. Slovensko toto nemôže uniesť, keby sa potrhalo. Päťstotisícová Bratislava nemôže uniesť takýto nával podsvetia, drog a kriminality. Proste to sa nedá zvládnuť, to by musel byť vojenský štát, ani tak sa tomu nedá zabrániť. Cez také peniaze, ktoré sa tu budú točiť. Dovolím si povedať, že je to doteraz najväčšie nebezpečenstvo morálne, materiálne a bezpečnostné, aké tejto krajine od novembra 1989 hrozí. Najväčšie. Dámy a páni, celý ten projekt ide veľmi rafinovane. Má to byť rekreačný komplex, toto má byť ťah na mestské zastupiteľstvo, aby zmenilo územný plán v prospech rekreačného komplexu. Dopredu treba povedať, že je to podvod, že to bude rekreačný komplex, kde síce budú možno nejaké sauny, ale v prvom rade to budú tieto megaherne. A treba povedať dnes odtiaľto, a to hovorím na adresu všetkých pravicových a kresťanských poslancov v mestskom zastupiteľstve, že nech sa nevyhovárajú. Nech nerozprávajú o finančnom zisku, pretože, opakujem, ide o najväčšie morálne a kriminálne ohrozenie krajiny a hlavného mesta od pádu komunizmu. Každý jeden z nich bude musieť povedať, ako hlasoval, a každý jeden bude vystavený verejnosti, aby sa vedelo nielen o ňom, ale aby vedeli aj jeho deti, za čo jeho rodičia raz hlasovali. Ale samozrejme, že podstatný dôvod k tomuto má minister financií Počiatok, Počiatek, ospravedlňujem sa. Prepáčte, ale aby jeden chlapčisko, síce môžem uňho obdivovať jeho frizúru, jeho zmysel pre šarm, ako z bavoráku vystupuje v texaskách, ale aby tento človek išiel rozvrátiť túto krajinu len preto že tam ide nejaký finančný zisk?! Ale kde sme? Kde sme sa to dostali, aby nejaký takýto chlapčisko, ktorý, aby tento išiel tu urobiť niečo, čo nemá v obdobu v celej Európe?! Len preto, že sa mu to chce, že má na tom nejaký záujem? A aký záujem? Dámy a páni, toto je dôvod na odvolanie ministra financií. Toto je dôvod na odvolanie ministra financií. Takíto chlapci nebudú tuná rozvracať celú túto krajinu. Ale čo mňa šokuje, prezident republiky Ivan Gašparovič, jeho heslo je „Myslím národne, cítim sociálne“, tento zákon bez najmenších problémov podpísal. Kde ste, pán prezident? Kde je vaše cítenie národné? Týmto zákonom rozvraciate slovenský národ, morálne aj materiálne, aj duchovne. Pán prezident, kde je vaše sociálne cítenie, čo bude s tými ožobračenými ľuďmi? Pretože tam nebudú len pre megahráčov, tam budú aj bežné herne. Pán prezident, vyjadrite sa k tomu verejne! Premiér Fico tu včera bol a dušil sa, že sa môže komukoľvek pozrieť do očí, a ukazoval do kamier a odkazoval to občanom. Ako je možné, že premiér Fico sa na to pozerá, o čo mu ide v tejto krajine? O blaho tejto krajiny, o ktorom stále hovorí, alebo o totálny morálny rozvrat? Pán premiér, vyjadrite sa! Neznamená mať len silácke reči na všetky smery, neznamená len sa fotografovať s cirkevnými predstaviteľmi. Vyjadrite sa k tejto konkrétnej kauze a potom sa vysmievajte druhým ľuďom, opozícii a každému. Teraz je tá chvíľa. „Hic Rhodus, hic salta“, toto je Rhodus, tu sa vyjadrite, tu ide o všetko. Ak sa o veciach nehovorí dopredu, potom už môžeme všetci vzlykať. Dámy a páni, ale apelujem aj na politické strany, ja si viem predstaviť, že ste boli zaskočení, že tým, povedal by som, „gaťafalšom“ sa tam dostalo niečo, čo ste si nemohli byť vedomí. Ale uvedomte si, do tej spoločnej správy, o ktorej sa en bloc hlasovalo, chápem, že sa niekto môže pomýliť, ale uvedomte si, všetky strany, ktoré nie sú k sebe, a zdôrazňujem to, kresťanský a národný rozmer, čiže tu ide o taký rozvrat, ktorý bude nevratný. Tam je licencia na 30 rokov, 30 rokov budú mať ten Las Vegas licenciu a nikto s tým nepohne. A každý už bude za vodou, zmizne odtiaľto a táto krajina, toto mesto sa tu môže zrútiť. Päť miliónov ľudí ročne, veď to rozvalcuje ako kobylky túto krajinu. Ale apelujem nielen na politické strany, apelujem, a k tomu sa bude treba ešte vážne vyjadriť, na všetky cirkvi, na všetkých biskupov. Teraz je chvíľa, kedy je morálny stav národa, na katolíckych biskupov, teraz nech napíšu pastiersky list. Na evanjelických biskupov, pravoslávnych, protestantských, všetky cirkvi, ktoré sú tu, všetky ich kázne, všetky ich reči o morálnom blahu národa nebudú mať žiadnu hodnotu, ak v tejto chvíli nepozdvihnú svoj hlas, pretože toto je nevratný proces, ktorý rozloží tento národ. Dámy a páni, ešte je čas tomu zabrániť, ešte je čas, aby v novembri, a my vystúpime v novembri a dáme novelu zákona, v ktorom tento paragraf musí odtiaľ vypadnúť, alebo ho dajte vy, ak nechcete, aby to bola opozícia. Ešte je čas zabrániť tomuto totálnemu morálnemu marazmu, o ktorom sa akože nič nehovorí, ktorý je akože v poriadku, lebo jeden chlapčisko hovorí o zisku a riadi rezort financií. Toho chlapčiska treba odvolať, ten chlapčisko tam nemá čo robiť. Ministrom neznamená byť len počítať peniaze, ale znamená zodpovednosť za morálku, za túto krajinu, za tento štát. Ďakujem. (Potlesk.)